MODELI PËR DOKUMENTIN KONSULTATIV
Për draftin e projektligji “Për Bankën e Shqipërisë”:
	(Përcaktoni/shkruani komentet e kujt po kërkoni (veçanërisht), p.sh. komente (të përgjithshme) publike, nga komuniteti ekspert në fushën përkatëse, nga organet përfaqësuese të komunitetit të biznesit, nga organizatat joqeveritare dhe individët me përvojë në fushën përkatëse, etj.)
Kërkohen komente publike të përgjithshme, si dhe komente nga institucionet e kreditit dhe Shoqata Shqiptare e Bankave, institucionet e tjera financiare, institucionet publike, komuniteti akademik dhe ekspertët në fushën e bankës qendrore, politikës monetare dhe stabilitetit financiar.



Kohëzgjatja e konsultimeve:
	Nga 15.07.2026 deri më 12.08.2026 (21 ditë pune).



Si të përgjigjeni:
	Shkruani si mund të përgjigjen  palët e interesuara/publiku në konsultime, p.sh. Me email:, Me postë në:, Duke plotësuar formularin në internet në RENJKP (siguroni linket e drejtpërdrejta).
– Duke plotësuar formularin e komenteve në RENJKP: https://www.konsultimipublik.gov.al/Konsultime/Detaje/1016;
– Me e-mail te z. Altin Naqe, Drejtor i Departamentit Juridik në Bankën e Shqipërisë: anaqe@bankofalbania.org.



Kontakti:
	Duhet të jepen të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet.
Ministria e Financave, Bulevardi “Dëshmorët e Kombit”, Nr. 3, Tiranë; tel.: +355 42 230 803.
Koordinatori për konsultimin: Yllka Xhelili (Malushi), Banka e Shqipërisë; e-mail: ymalushi@bankofalbania.org; tel.: 069 221 1164.



Datat dhe vendet e takimeve publike:
	Siguroni informacionin nëse ato janë të organizuar.
Nuk janë organizuar takime publike.



Sfondi i propozimit legjislativ
	Përshkruani pse ka nevojë për rregulloren e re/të ndryshuar, d.m.th cila është gjendja aktuale, si është e rregulluar, cilat janë sfidat, problemet dhe mangësitë ekzistuese si të praktikës, ashtu edhe  të rregulloreve ekzistuese, çfarë eshte bërë në të kaluarën ashtu siç duhet me keto politika.
Banka e Shqipërisë funksionon sot mbi bazën e ligjit nr. 8269, datë 23.12.1997, “Për Bankën e Shqipërisë”, i ndryshuar. Ky ligj ka krijuar bazën për funksionimin e bankës qendrore gjatë periudhës së tranzicionit dhe të konsolidimit të sistemit financiar, por nuk pasqyron më plotësisht standardet evropiane për pavarësinë e bankës qendrore, ndalimin e financimit monetar, qeverisjen, llogaridhënien, auditimin dhe integrimin në Sistemin Evropian të Bankave Qendrore.
Procesi i anëtarësimit në Bashkimin Evropian kërkon që kuadri ligjor i bankës qendrore të përafrohet me Traktatin për Funksionimin e Bashkimit Evropian dhe me Statutin e ESCB/ECB (Protokolli nr. 4). Miratimi i projektligjit adreson piketën mbyllëse 17.1 të Kapitullit 17 “Politika ekonomike dhe monetare”.
Garancitë kryesore për pavarësinë, mandatin, ndalimin e financimit monetar dhe qeverisjen e bankës qendrore duhet të përcaktohen në nivel ligji dhe nuk mund të sigurohen vetëm me masa administrative. Ndryshimet e shumta në ligjin ekzistues do të krijonin një tekst të fragmentuar; për këtë arsye propozohet një ligj i ri organik, i hartuar me mbështetjen e asistencës teknike të Fondit Monetar Ndërkombëtar dhe të Bankës Qendrore të Luksemburgut.




Propozimet
	Renditni dhe përshkruani në mënyrë të shkurtër dhe koncize të gjitha propozimet dhe ndryshimet që doni të prezantoni me rregulloren e reja. Përdorni një gjuhë të thjeshtë.
– Statusi dhe pavarësia: Banka e Shqipërisë, organet e saj dhe stafi nuk kërkojnë dhe nuk marrin udhëzime nga institucionet shtetërore apo persona të tjerë (nenet 1 dhe 4).
– Objektivat dhe detyrat: objektivi kryesor është stabiliteti i çmimeve; Banka kontribuon në stabilitetin financiar dhe mbështet politikat ekonomike të Qeverisë pa rënë ndesh me këto objektiva (nenet 5–7).
– Ndalimi i financimit monetar: Banka nuk mund t’i japë kredi ose financim tjetër Qeverisë dhe subjekteve publike dhe nuk blen tituj të tyre në tregun primar (nenet 34–35).
– Qeverisja: Këshilli me 9 anëtarë, Guvernatori dhe dy Zëvendësguvernatorë; krijohen Komiteti i Politikës Monetare, Komiteti për Stabilitetin Financiar dhe Komiteti i Auditit (nenet 36–40, 59).
– Zgjedhja dhe statusi i anëtarëve të Këshillit: kriteret e përzgjedhjes, papajtueshmëritë, shkarkimi dhe vazhdimësia e mandateve (nenet 41–46).
– Dispozitat financiare dhe auditimi: kapitali i nënshkruar 6 miliardë lekë, rezervat, shpërndarja e fitimit, auditimi i brendshëm, i jashtëm dhe auditimi publik i kufizuar te veprimtaritë administrative (nenet 3, 51–60, 113).
– Konfidencialiteti dhe ankimi gjyqësor: rregulla të qarta për sekretin profesional dhe për ankimin e akteve të Bankës në gjykatën e apelit administrativ (nenet 68, 75).
– Integrimi evropian: dispozita që zbatohen nga anëtarësimi në BE dhe nga pjesëmarrja në Eurosistem (Krerët XIV dhe XV).
– Hyrja në fuqi: ligji nr. 8269/1997 shfuqizohet dhe ligji i ri i shtrin efektet nga 1 janari 2027 (nenet 115, 118).



Pyetjet
	Listoni pyetje për të cilat po kërkoni reagime. Ato mund të lidhen me propozimet tuaja (p.sh. A jeni dakord me propozimin për ..., A jeni dakord që duhet të ndërmerren veprime të mëtejshme për të parandaluar/rritur ..., A jeni dakord që ne e quajmë shkelje ..., A pajtoheni me përkufizimin tonë të ri për ..., etj.) ose thjesht përdoren për të mbledhur të dhëna shtesë që ju kërkoni (p.sh. Cili do të ishte ndikimi i propozimeve tona në biznesin tuaj, organizatat, A e bën organizata juaj ..., etj.). Ju mund të merrni parasysh kufizimin e gjatësisë së përgjigjeve për  pyetjet individuale (p.sh. 250/500 fjalë).
– A jeni dakord me garancitë e propozuara për pavarësinë institucionale, funksionale, financiare dhe personale të Bankës së Shqipërisë?
– A janë të qarta dispozitat për ndalimin e financimit monetar dhe përjashtimet e parashikuara?
– A mendoni se struktura e propozuar e qeverisjes (Këshilli, administratorët dhe komitetet) siguron ndarje të qartë të përgjegjësive?
– A janë të mjaftueshme kriteret e përzgjedhjes dhe papajtueshmëritë për anëtarët e Këshillit?
– Si ndikojnë dispozitat për masat administrative, sanksionet dhe ankimin gjyqësor në veprimtarinë e institucionit tuaj?
– A keni komente të tjera për dispozitat që lidhen me integrimin në Sistemin Evropian të Bankave Qendrore dhe në Eurosistem?
Ju lutemi që përgjigjet për secilën pyetje të mos i kalojnë 500 fjalë.




